b'\n_START_ARTICLE_\nDavid Beovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nDavid Beovi\xc4\x8d se je rodil 28. 2. 1977 v Kranju. Osnovno \xc5\xa1olo je obiskoval v \xc5\xbdireh, prav tako glasbeno \xc5\xa1olo (klarinet in klavir). Po kon\xc4\x8dani osnovni \xc5\xa1oli se je vpisal na gimnazijo v \xc5\xa0kofji Loki in vzporedno obiskoval Srednjo glasbeno \xc5\xa1olo v Ljubljani (teoretska smer). Po maturi se je leta 1995 vpisal na Teolo\xc5\xa1ko fakulteto v Ljubljani in leto kasneje na \xc5\xa1tudij kompozicije na ljubljanski Akademiji za glasbo. Dve leti je \xc5\xa1tudiral pri prof. Marijanu Gabrijel\xc4\x8di\xc4\x8du (1940-1998). S \xc5\xa1tudijem kompozicije je nadaljeval v razredu prof. Pavla Mihel\xc4\x8di\xc4\x8da. Leta 2000 je diplomiral na Akademiji za glasbo in leto kasneje na Teolo\xc5\xa1ki fakulteti. Leta 2008 je zaklju\xc4\x8dil magistrski \xc5\xa1tudij teologije. Od leta 2001 je zaposlen kot profesor glasbe na Gimnaziji Antona A\xc5\xa1kerca v Ljubljani in Gimnaziji Jurija Vege v Idriji. Pou\xc4\x8duje tudi solfeggio in glasbeni stavek na srednji stopnji Glasbene \xc5\xa1ole v Celju (I. Gimnazija v Celju).\n_START_SECTION_\nGlasba\n_START_PARAGRAPH_\nBeovi\xc4\x8deva dela so izvajali v \xc5\xa1tevilnih slovenskih krajih, ve\xc4\x8d del je bilo izvedenih tudi v tujini (Trst, Innsbruck, Bukare\xc5\xa1ta, Berlin, New York, Luzern, Atlanta, Benetke, Linz, Varna\xe2\x80\xa6). Skladbe so izvajali v okviru \xc5\xa1tevilnih festivalov (Ljubljanski festival, Glasbeno poletje v Mariboru, Svetovni glasbeni dnevi, No\xc4\x8d slovenskih skladateljev, festival Musica Danubiana, Na\xc5\xa1a pesem, International New Music Week Bucharest, festivala Unicum \xe2\x80\xa6). Skladbe izvajajo vrhunski ansambli (ansambel MD7, Orkester Slovenske filharmonije, trio Clavimerata, PAZ Vinko Vodopivec, Trobilni ansambel Akademije za glasbo \xe2\x80\xa6) in odli\xc4\x8dni solisti (Matej Zupan, Luka Einfalt, Thomas R\xc3\xbcedi, Luisa Sello, Matej Grahek, Milko Lazar in drugi).'